হেরেই আবদার, KKR-এর হয়ে ওপেন করতে চান তরুণ অলরাউন্ডার!

ওয়েব ডেস্ক: ইডেনে হারলের গুয়াহাটিতে জয়ের ট্র্যাকে ফিরেছিল কলকাতা নাইট রাইডার্স (Kolkata Knight Riders)। কিন্তু মুম্বইয়ে গিয়ে ফের হারের ‘লুপ’-এ ফেঁসে গেলেন নাইটরা। হার্দিকের মুম্বই ইন্ডিয়ান্সের (Mumbai Indians) কাছে আট উইকেটে লজ্জার হার যেন কিছুতেই মেনে নিতে পারছেন না গত মরসুমের চ্যাম্পিয়নরা। তাই এবার দলের ব্যাটিং অর্ডার নিয়েই অসন্তোষ প্রকাশ করে ফেললেন অলরাউন্ডার রমনদীপ সিং (Ramandeep Singh)। নিজের ব্যাটিং পজিশন নিয়ে স্পষ্ট মতামত দিয়েছেন তিনি।

সোমবার মুম্বইয়ের বিরুদ্ধে ম্যাচে ন’নম্বরে ব্যাট করতে নেমেছিলেন রমনদীপ। কঠিন পরিস্থিতিতেও দু’টি ছয়ের সাহায্যে ১২ বলে ২২ রান করে দলকে ভরসা দেওয়ার চেষ্টা করেন তিনি। তবে এত নিচে ব্যাট করতে নামতে স্বচ্ছন্দ নন এই ক্রিকেটার। তাই ম্যাচ শেষে সাংবাদিকদের মুখোমুখি হয়ে তিনি নিজের ব্যাটিং পজিশন নিয়ে স্তিমিত ক্ষোভ উগরে দিলেন রমনদীপ।

আরও পড়ুন: লাগাতার ব্যর্থ আইয়ার, জলে গেল KKR-এর ২৩.৭৫ কোটি?

নাইট অলরাউন্ডার সাংবাদিকদের বলেন, “আমি ওপেন করতে চাই। সবসময় চেষ্টা করি উপরের দিকে ব্যাট করতে।” তবে দল যেখানে ব্যাট করতে বলবে, সেখানেই তিনি নামতে প্রস্তুত বলে জানান রমনদীপ। তাঁর মূল লক্ষ্য ব্যাট হাতে দলকে জেতানো। কেকেআর কোচ চন্দ্রকান্ত পণ্ডিত এবং অধিনায়ক অজিঙ্ক্য রাহানেকে (Ajinkya Rahane) নিজের ইচ্ছার কথা জানিয়ে দিয়েছেন রমনদীপ। যদিও তিনি একাদশের ব্যাটিং অর্ডার নিয়ে কোনও আক্ষেপ প্রকাশ করেননি। দলের গঠনের ওপর সম্পূর্ণ ভরসা রেখেই এগিয়ে যেতে চান রমনদীপ।

আইপিএলের প্রথম তিনটি ম্যাচের মধ্যে দু’টি হারলেও চিন্তিত নন রমনদীপ। তাঁর মতে, মেগা নিলামের পর দল নতুনভাবে গঠিত হয়েছে, তাই সঠিক প্রথম একাদশ খুঁজে নিতে কিছুটা সময় লাগবে। অন্য দলগুলিরও একই সমস্যা রয়েছে বলে মনে করেন তিনি। তবে শীঘ্রই কেকেআর দল সঠিক সমন্বয় খুঁজে বের করবে বলে আশাবাদী এই অলরাউন্ডার।